  Туспуктэм: Иван Коновалов Наталия Сильвестрова 4-тӥ тулыспалэ Удмуртиын Йӧскалык печатьлэсь нуналзэ пусъё. Солы луыса 6-тӥ тулыспалэ элькунысь Кун Кенешлэн юртаз сӥё-дано ужрад ортчиз, кытын анай кылэз азинтон бордын тыршись гожъяськисьёсты но журналистъёсты данъязы. Пумиськонэ ивортодэтъя «Удмуртия» агентстволэн корреспондентэз вуылӥз. « Асьмеос улӥськомы элькунын, кытын удмурт кыл - со государственной кыл. Со кылын кулэ вераськыны, со кылын возьматыны, гожъяны, дышетыны, кызьы ке но популяризировать карыны, чтобы газетъёс но тросгес мед гожъялозы, радиоын но мед вераськозы, мед со чузъяськоз телевидениын но » Владимир Невоструев, Удмуртиысь Кун Кенешлэн тӧроез Йӧскалык печатьлэсь нуналзэ элькунын ньылетӥзэ пусъё ни. Пумиськонэ элькун, кар, ёрос газетъёслэн валтӥсь редакторъёссы, удмурт но бигер кылын гожъяськись журналистъёс люкаськизы. Со сяна, Башкортостанысь, Татарстанысь но Пермь шаерысь удмурт кылын гожъяськисьёс вуизы. Туэ пумиськонэз Удмуртиысь писательёслэн огазеяськонзылы 90 ар тырмонлы сӥзизы. Удмурт гожъяськисьёс туала удмурт литературалэн азинскемез но ужпумъёсыз, сюлмаськонъёс сярысь веразы. « Удмурт калыклэн журналистикаез туж юн герӟаськемын литераторъёслэн улонэнызы, творчествоенызы. Тросэз соос пӧлысь именно литература бордысен кутскыса, кутскизы азьланьтыны журналистикаез » Татьяна Ишматова, Удмуртиысь Кун Кенешлэн тӧроезлэн воштӥсез – тодосъя, дышетонъя но граждан обществолэсь институтъёссэ азинтонъя ялан ужась ӧрилэн кивалтӥсез Ужрадын ивортодэт вӧлмытон, книга поттон удысын ужасьёсты кун но удыс данъетъёсын пусйизы. Семьялэн арез улсын улонзэс журналистикаен герӟам, со удысын трос аръёс ӵоже тыршись семьяосты нимысьтыз пусйизы. «Удмурт кылмы со улэп гинэ ӧвӧл, сое лыдӟо, соин гожъясько, сое кылзо, сое адӟемзы потэ экранъёс пыр. Озьыен, паськыт сюрес мед луоз та праздниклэн но, асьме удмурт литературалэн но, журналистикалэн но! »Татьяна Ишматова, Удмуртиысь Кун Кенешлэн тӧроезлэн воштӥсез – тодосъя, дышетонъя но граждан обществолэсь институтъёссэ азинтонъя ялан ужась ӧрилэн кивалтӥсез Со сяна, ужрадын журналистикая Эрик Батуев нимо йӧскалык премилэсь лауреатсэ данъязы. Туэ сое литературатодосчи, критик, публицист, берыктӥсь, Москваысь А. М. Горький нимо литература институтысь доцент, кылосбур тодосъя кандидат Вера Пантелеева басьтӥз. Таӵе бадӟым данъет со понна нырысетӥез луэ шуыса пусйиз.   « Та премилэн Эрик Батуевлэн нимыз. Ми соин кемалась тодмо вал, егит дырысенымы, студент вакытысен. Мынам вань солэн вань книгаосыз, автографъёсын сётэмын. Соин ик мон малпасько, со кытын ке но инбамын учке та шоры но кӧня ке серекъя но, дыр, ну, шуэ, дыр, Пантелеева, тон сётӥськод » Вера Пантелеева, журналистикая Эрик Батуев нимо премилэн лауреатэз Вера Пантелеева азьланяз но гожъяськыны, кылэз утён но вӧлмытон бордын тыршыны малпа. Озьы ик удмурт но ӟуч кылын гожъяськись, журналист Эрик Батуев сярысь книга поттыны мылкыд каре. Тодэ вайытом, Удмуртиын Йӧскалык печатьлэсь нуналзэ 2020-тӥ арын шуркынмонэ юнматӥзы, нош нырысьсэ праздникез 2021-тӥ арын пусйизы. Тегъёс: газет-журналъёс йӧскалыклулчеберет удмурткыл КунКенеш Удмуртия данъетъёс  